section_heading: Drugo poglavlje
paragraph_text: O onima koji žele prihvatiti ovaj život i kako ih treba primiti<br> 1 Ako koji htjednu prihvatiti taj život pa dođu k našoj braći, neka ih braća pošalju svojim provincijalnim ministrima; samo njima, a ne drugima neka bude dopušteno primati braću.<br> 2 A ministri neka ih pažljivo ispitaju o katoličkoj vjeri i o crkvenim sakramentima.<br> 3 I ako sve to vjeruju i htjednu to vjerno ispovijedati i do smrti stalno obdržavati -<br> 4 a nisu oženjeni, ili ako su oženjeni, ali su im žene već stupile u samostan i položile već zavjet čistoće, pa su im s ovlaštenjem dijecezanskoga biskupa dale dozvolu, a žene su takve dobi da se više u njih ne može sumnjati <br> 5 neka im provincijalni ministri uprave riječi svetoga Evanđelja da idu i sve svoje rasprodaju te nastoje podijeliti siromasima (usp. Mt 19,21).<br> 6 Ako toga ne bi mogli učiniti, dosta je da imaju dobru volju.<br> 7 I neka se braća i njihovi ministri čuvaju da se ne brinu za njihova vremenita dobra, kako bi sa svojim stvarima slobodno učinili štogod ih Gospodin nadahne.<br> 8 Ako pak zatraže savjet, dopušta se ministrima da ih pošalju kojim bogobojaznim ljudima da po njihovu savjetu svoja dobra razdijele siromasima.<br> 9 Neka im zatim dadu odjeću kušnje, to jest dva habita bez kapuce i pojas i donje odijelo i kaparon do pojasa,<br> 10 osim ako ministri koji put po Bogu prosude drukčije.<br> 11 Kad završe godinu kušnje, neka budu primljeni u poslušnost: neka obećaju da ćeovaj život i Pravilo uvijek obdržavati.<br> 12 I po nalogu gospodina pape neće im nipošto biti dopušteno izaći iz ovoga Reda,<br> 13 jer po svetom Evanđelju Nitko tko stavi ruku svoju na plug, pa se obazire natrag, nije prikladan za kraljevstvo Božje. (Lk 9,62) <br> 14 A oni koji su već obećali poslušnost neka imaju jedan habit s kapucom i drugi bez kapuce, koji bi ga htjeli imati.<br> 15 I koje nužda prisili, mogu nositi obuću.<br> 16 I sva braća neka se odijevaju jednostavnim odijelom i mogu ga s Božjim blagoslovom krpati vrećama i drugim krpama.<br> 17 Opominjem ih i potičem da ne preziru i ne osuđuju ljude koje vide da su odjeveni u mekane i šarene haljine i da uživaju birana jela i pića.<br> Neka radije svatko osuđuje i prezire samoga sebe.